En o periodo que Chadra perteneixió a la Republica de Venecia os dalmatas s'asimiloron a la población veneciana u italiana més que a la población crovate. En o sieglo XIX en Chadra i heba partidarios d'o nacionalismo italián y partidarios d'o nacionalismo crovate u o illirismo. Quan plegó l'exercito italián d'ocupación o 4 de noviembre de 1918 os italians prenioron o control. O Tractau de Rapallo d'o 12 de noviembre de 1920 dió Chadra y atros territorios a Italia. O enclau de Chadra, con 104 km², incluiba a ciudat de Chadra y os municipios de Bokanjac, Arbanasi, Crno, parte de Diklo y as islas de Lastovo y Palagruža y fue organizau como una provincia italiana.